<classify> KATIBU Mkuu wa Chama Cha Mapinduzi CCM, Dk Bashiru Ally amewaeleza vijana umuhimu wa kuwa na maarifa, kwani ukiwa na shahada pekee si fedha, ila maarifa yako ndio hutengeneza fedha.Hivyo, ni lazima kuwa wabunifu, kwani bila kuchapa kazi maisha yataendelea kubana. Alisema yeye ni Katibu Mkuu wa CCM kwa sasa, lakini hakuna magulio asiyoyafahamu wilayani Bukoba, kwa kuwa alipokuwa anasoma na baada ya kuhitimu masomo yake, kazi kubwa aliyokuwa akiifanya bila woga ni uchuuzi kwenye magulio, kazi ambazo vijana wengi wakiwa na shahada kichwani, hawawezi kuzifanya.Dk Bashiru aliyasema hayo juzi, alipotoa salamu za Chama wilayani Muleba katika Kata ya Mayondwe katika shughuli ya dua, iliyojumuisha maombi mbalimbali na kuiombea amani nchi yetu.Vijana bila kuchapa kazi maisha yatabana, na vyuma vitabana kwelikweli, mimi ni Katibu Mkuu kwa sasa hakuna magulio nisiyoyafahamu hapa Bukoba na Muleba kwa kiasi, wakati nasoma na baada ya kuhitimu masomo kazi kubwa niliyoifanya kwa muda mrefu ni uchuuzi kwenye magulio, kazi ambayo vijana wengi wakiwa na shahada kichwani hawapendi kuzifanya, alisema Dk Bashiru.Aliongeza kuwa ukiwa na elimu ya shahada kichwani, hiyo si fedha ila maarifa yako ndio yatatengeneza fedha. Alimtolea mfano Jafari Swalehe waliyesoma naye darasa moja Shule ya Msingi Katerero na kuishia darasa la saba, mkazi wa Bukoba Vijijini, ambaye kwa sasa ni mkulima mkubwa wa mboga na matunda wilayani hapo.Pia, alisisitiza kuwa ndio maana kwenye CCM kuna alama ya jembe na nyundo, yaani kufanya kazi ndio msingi wa CCM na kazi wakati wote inalipa, kwani hata maandiko matakatifu yanahimiza kufanya kazi, bila kazi utu wetu haupo na tutakufa.Katika hatua nyingine, Dk Bashiru ameeleza wazi kuwa CCM ina jukumu la kutunga sera wezeshi ili kundi kubwa la vijana, wapate mazingira mazuri ya fursa mbalimbali zikiwemo biashara, kilimo na viwanda.Alisema katika Sera na Ilani ijayo, suala hilo litapewa uzito wa pekee ili kuwezesha kundi kubwa la vijana kupata na kumudu fursa za kimaendeleo. Aidha, alihimiza upendo miongoni mwa wanafamilia na jamii kwa ujumla, akisema maisha ya upendo na undugu, hutegemea maisha ya kila siku, ambayo hutengenezwa katika ndoa, shule, siasa, biashara na maeneo mengine. Awali, kabla ya kumkaribisha Katibu Mkuu, Shehe Nuran Amri akitoa neno la ukaribisho, alisisitiza kuwa utofauti mkubwa wa binadamu na wanyama ni akili.  <topic>: KITAIFA 